8.9.2022
FI
Euroopan unionin virallinen lehti
C 345/5
V (Ilmoitukset)
TUOMIOISTUINKÄSITTELYYN LIITTYVÄT MENETTELYT
EFTAN TUOMIOISTUIN Oslon käräjäoikeuden 14 päivänä maaliskuuta 2022 esittämä pyyntö saada EFTAn tuomioistuimelta neuvoa-antava lausunto asiassa Stendi AS & Norlandia Care Norge AS v Oslo kommune v/ordføreren (Asia E-4/22) (2022/C 345/04) Oslon käräjäoikeus (Oslo tingrett) on esittänyt EFTAn tuomioistuimelle 14 päivänä maaliskuuta 2022 pyynnön neuvoaantavan lausunnon saamiseksi asiassa Stendi AS & Norlandia Care Norge AS v Oslo kommune v/ordføreren.
Pyyntö saapui tuomioistuimen kirjaamoon 30 päivänä maaliskuuta 2022 ja koskee seuraavia kysymyksiä: Kuuluuko hankinta palvelun käsitteen piiriin: 1.
Onko rahallista vastiketta vastaan tehtyä sopimusta, joka koskee pitkäaikaisten hoitopaikkojen tarjoamista hoitokodeissa ja jonka hankinta toteutetaan [pyynnössä] kuvatuin edellytyksin, pidettävä direktiivin 2014/24/EU 2 artiklan 1 kohdan 9 alakohdassa tarkoitettujen palvelujen tarjoamista koskevana sopimuksena?
ETA-sopimuksen 32 artiklassa määrätty julkisen vallan käyttöä koskeva poikkeus: 1.
Vaikuttavatko seuraavat seikat hankintaviranomaisen mahdollisuuteen vedota ETA-sopimuksen 32 artiklassa, luettuna yhdessä 39 artiklan kanssa, määrättyyn poikkeukseen?
a) Kyseiset palvelut ovat aiemmin olleet hankintaviranomaisen ja sekä voittoa tavoittelemattomien yhteisöjen että muiden (ei voittoa tavoittelemattomien) palveluntarjoajien välisten julkisia palveluhankintoja koskevien sopimusten kohteena.
b) Muut saman valtion julkiset hankintaviranomaiset tekevät edelleen vastaavia palveluja koskevia sopimuksia sekä voittoa tavoittelemattomien yhteisöjen että muiden (ei voittoa tavoittelemattomien) palveluntarjoajien kanssa.
c) Valtuuksia päättää sellaisten henkilöiden toimittamisesta pakkohoitoon, jotka eivät ole oikeustoimikelpoisia antamaan suostumustaan ja jotka vastustavat kyseistä hoitoa, ei ole annettu suoraan hankintaviranomaisen valitsemalle toimeksisaajalle vaan toimeksisaajan palveluksessa olevalle terveydenhuoltoalan henkilökunnalle. 2.
Miten ETA-sopimuksen 32 artiklan, luettuna yhdessä 39 artiklan kanssa, sanamuotoa ”tilapäisesti” on tulkittava?
Voittoa tavoittelemattomia yhteisöjä koskeva varauma: 1.
Ovatko ETA-sopimuksen 31 ja 36 artikla ja direktiivin 2014/24/EU 74–77 artikla esteenä kansalliselle lainsäädännölle, jonka mukaan hankintaviranomaiset voivat varata ”voittoa tavoittelemattomille yhteisöille” oikeuden osallistua terveysja sosiaalipalveluja koskeviin tarjouskilpailuihin kyseisessä kansallisessa säännöksessä säädetyin edellytyksin?